Borgerliste

En borgerliste eller en lokalliste er en liste med kandidater til et kommunal- eller regionsrådsvalg, som ikke repræsenterer de traditionelle landsdækkende partier og som dermed ikke har et ideologisk tilhørsforhold på landsplan. Politisk kan listerne derfor være svære at rubricere, men mange af dem er karakteriseret ved at være placeret tæt på den politiske midte. 

Borgerlister opstår som regel i protest mod det etablerede lokalpolitiske system, eller for at fremme særlige lokale interesser, som de politiske partier ikke har blik for. Ofte promoverer borgerlisterne sig med, at landspolitik og lokalpolitik er vidt forskellige størrelser – og det er nok også i det lys, at borgerlisternes succes skal ses. Fakta er dog, at flere politikere valgt for en borgerliste også har medlemskort til et landsdækkende parti.

Nogle af landets borgerlister er med i landsforeningen Lokallisterne i Danmark, som blev stiftet i 1995 på basis af et samarbejde, der har fundet sted siden 1978.

Der er eksempler på kommuner, hvor borgmesteren er valgt for en borgerliste. Aktuelt drejer det sig bl.a. om borgmester Torben Jensen, Norddjurs, ligesom den mangeårige borgmester i Hirtshals, Knud Størup, var valgt for en borgerliste. I 2009 blev John Brædder fra Nyt Guldborgsund valgt til borgmester i Guldborgsund Kommune og han opnåede genvalg ved kommunalvalget 2013.

Et eksempel på en protestliste er Nordfynslisten, som ved kommunalvalget 2005 stillede op med det ene formål at få den nye sammenlægningskommunes navn ændret fra Bogense Kommune til Nordfyns Kommune. Listen kom ind med to mandater, blev tungen på vægtskålen på valgnatten, og den nye borgmester måtte dermed acceptere listens krav.

Borgerlister i kommunalbestyrelserne fra 2005-2009 
 Alliancen (Fredensborg)
 Beboerlisten (Randers)
 Blovstrød-Listen (Allerød)
 Borgergruppen (Fredericia)
 Borgerlisten (Brønderslev)
 Borgerlisten (Frederikshavn)
 Borgerlisten (Slagelse)
 Borgerlisten (Sorø)
 Borgerlisten Bornholm
 Borgerlisten Fjerritslev (Jammerbugt)
 Borgerlisten Langeland 
 Borgerlisten Liste Å (Faxe)
 Borgerlisten Norddjurs
 Borgerlisten Vesthimmerland
 Borgerlisten i Hørsholm
 Borgerlisten på Mors
 Borgerlisterne (Syddjurs)
 Demokratiske Socialister (Brøndby)
 Den Upolitiske Borgerliste (Køge)
 Egedal-Listen
 Fanø Lokaliste
 Furesø-Listen
 Fælleslisten (Hillerød)
 Fælleslisten (Ikast-Brande)
 Fælleslisten for Sønderborg Kommune
 Gentofte-listen
 Helhedslisten (Middelfart)
 Hvidovrelisten
 Kommunelisten (Frederikshavn)
 Land og By (Ringsted)
 Land- og Bylisten (Lemvig)
 Lokallisten i Allerød
 Lokallisten (Hjørring)
 Lokallisten i Rudersdal
 Lokallisten (Varde)
 Lollandlisten
 Liste T – de rød-grønne (Hvidovre)
 Læsø Borgerliste
 Nordfynslisten
 Nyt Guldborgsund
 Randers-Listen
 Rebild-Listen 
 Regionslisten (Bornholm)
 Rudersdallisten
 Socialistisk Lokalliste (Lejre)
 Sydfyns Borgerliste
 Tværpolitisk Liste (Dragør)
 Tværpolitisk Lokalliste (Kalundborg)
 Tværsocialistisk liste i Svendborg 
 Velfærdspartiet (Furesø)
 Ærølisten
 Ærø Borgerliste
 Øens Liste (Læsø)

Borgerlister i regionsrådene fra 2005-2009 
 Blaklisten (Sjælland)
 Borgerlisten Nordjylland
 Lokallisten Region Syddanmark

Eksterne henvisninger 
 Landsforeningen Lokallisterne i Danmark – officiel website 

Danmarks politik
Lokal- og borgerlister